COM7 ฉายแววกำไรไตรมาส 1/62 โตแกร่ง รับรู้รายได้ Kingkong Phone-รุกช่องทางออนไลน์เต็มสูบ
COM7 ฉายแววกำไรไตรมาส 1/62 โตแกร่ง รับรู้รายได้ Kingkong Phone-รุกช่องทางออนไลน์เต็มสูบ โบรกฯเคาะเป้าสูง 26 บ. ดันอัพไซด์สูง 47%
26 ก.พ. 2562

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์เกี่ยวกับบริษัท คอมเซเว่น จำกัด (มหาชน) หรือ COM7 ภายหลังบริษัทรายงานผลการดำเนินงานประจำปี 2561 ออกมามีกำไร 891 ล้านบาท เพิ่มขึ้น 46.37% จากปีก่อนมีกำไร 609 ล้านบาท ซึ่งเป็นการเติบโตจากรายได้ขายและให้บริการจากธุรกิจค้าปลีก
ทั้งนี้ ด้านนักวิเคราะห์ บล.ทิสโก้ ระบุในบทวิเคราะห์ว่า COM7 ประกาศกำไรสุทธิปี 2561 อยู่ที่ 891 ล้านบาท เติบโต 46% จากปีก่อน และกำไรสุทธิไตรมาส 4/61 อยู่ที่ 262 ล้านบาท เพิ่มขึ้น 23% จากปีก่อน และเพิ่มขึ้น 11% จากไตรมาสก่อน ซึ่งเป็นไปตามที่คาดการณ์ไว้
สำหรับปี 2562 จะเห็นการเติบโตมาจากการมีสัดส่วนจากแบรนด์อื่นๆ เพิ่มเติม, การรับรู้การเข้าซื้อกิจการ KingKong Phone, การเริ่มช่องทางออนไลน์ที่จะเปิดตัวในเดือนมีนาคมนี้และแฟรนไชส์ที่คาดจะช่วยเพิ่มรายได้ในช่วงครึ่งปีหลังเป็นต้นไป ดังนั้นจึงยังคงแนะนำ “ซื้อ” ในราคาเป้าหมาย 24 บาท
โดยกำไรที่เติบโตในช่วงไตรมาส 4 เป็นผลมาจากตามการเปิดตัวสินค้าใหม่ของหลายแบรนด์ต่างๆ แต่ต่ำกว่าที่บริษัทคาดจากก่อนหน้านี้ที่เติบโต 20-30% ซึ่งเป็นผลมาจากยอดขายในกลุ่ม iPhone ที่ชะลอตัวในไตรมาส
สำหรับทั้งปี 2561 กำไรสุทธิอยู่ที่ 891 ล้านบาท เติบโต 46% จากปีก่อน จากรายได้เติบโต 24% จากปีก่อน มาอยู่ที่ 27,963 ล้านบาท จากการขยายสาขาจาก 434 สาขามาอยู่ที่ 646 สาขา และ SSSG อยู่ที่ 16% สำหรับอัตรากำไรขั้นต้นอยู่ที่ 13% ต่ำกว่าที่เราคาดไว้ซึ่งเป็นตามสัดส่วนผลิตภัณฑ์ การจัดโปรโมชั่นและการเคลียร์สินค้า iPhone ในช่วงต้นปี
อย่างไรก็ตาม เราเห็นการบริหารต้นทุนของบริษัทที่ดีขึ้น โดยเพิ่มขึ้นในระดับที่ต่ำกว่ารายได้ส่งผลให้ SG&amp;A/sale ลดลงมาอยู่ที่ 9.1% ส่งผลให้อัตรากำไรสุทธิของบริษัทปรับตัวดีขึ้นมาอยู่ที่ 3.2% จาก 2.7% ในปี 2017
อย่างไรก็ตาม ทางฝ่ายวิจัยยังคงประมาณการผลประกอบการปี 2562-63 โดยสำหรับไตรมาส 1/62 คาดแนวโน้มเติบโตขึ้นจากช่วงเดียวกันของปีก่อน จากการรับรู้รายได้การเข้าซื้อกิจการและสาขาของ Kingkong Phone แต่คาดจะลดลงจากไตรมาส 4/61 เนื่องจากเป็นไปตามฤดูกาล
โดยคาดจะยังคงเห็นการเติบโตเฉลี่ย 15% ต่อปี จาก 1) ยังคงขยายสาขาทั้งร้านค้าและแฟรนไชส์ : ปี 2561 บริษัทมีสาขาทั้งสิ้น 646 สาขา (รวม Kingkong Phone 100 สาขา, แฟรนไชส์ 50 สาขา) สำหรับปีนี้บริษัทตั้งเป้าสาขารวม 847 สาขาทั้งแบรนด์จากการขยายสาขาในแต่ละแบรนด์และตั้งเป้าแฟรนไชส์ 120 สาขา 2) เปิดตัวออนไลน์ในเดือนมีนาคมนี้ ซึ่งจะเข้ามาช่วยเพิ่มการให้บริการลูกค้าและสนับสนุนธุรกิจแฟรนไชส์ 3) ยังมีโอกาสการเติบโตจากธุรกิจสมาร์ทโฟน ซึ่งปัจจุบันบริษัทยังมีส่วนแบ่งตลาดเพียง 10% ในขณะที่ตลาดในไทยยังมีเติบโตได้ดีและมูลค่ากว่า 3 แสนล้านบาท
รวมทั้งการปรับกลยุทธ์ในการจำหน่ายสินค้าของ แบรนด์ Apple ให้สอดคล้องกับลูกค้ามากขึ้นซึ่งเห็นผลตั้งแต่ปีที่ผ่านมาโดยการนำสินค้าในระดับราคาที่ลูกค้าจับต้องได้มาจำหน่าย
อนึ่ง ราคาหุ้น COM7 ปิดตลาดวานนี้ที่ระดับ 17.60 บาท ลบ 0.40 บาท หรือ 2.22% สูงสุดที่ระดับ18.30 บาท ต่ำสุดที่ระดับ 17.50 บาท ด้วยมูลค่าการซื้อขาย 189.38 ล้านบาท